**Udkast**

til

Bekendtgørelse om ændring af bekendtgørelse om arbejdsmiljøfaglige uddannelser

**§1**

I bekendtgørelse nr. 1978 af 27. oktober 2021 om arbejdsmiljøfaglige uddannelser, som ændret ved bekendtgørelse nr. 358 af 28. marts 2023 og bekendtgørelse nr. 1869 af 19. december 2023, foretages følgende ændringer:

**1.** *§ 12* affattes således:

**»**§ 12. Arbejde med autorisationskrævende nedrivning af asbestholdigt materiale, jf. [§ 7] i bekendtgørelse om asbest i arbejdsmiljøet, og øvrig nedrivning af indvendigt anvendt asbestholdigt materiale må kun udføres af personer, der har gennemgået en uddannelse og er i besiddelse af et uddannelsesbevis. Det fremgår af bilag 6, hvilke kvalifikationer man skal være i besiddelse af, før der kan udstedes et uddannelsesbevis.«

**2.** *Bilag 6* affattes således:

**Bilag 6**

**Kvalifikationskrav ved arbejde med nedrivning af asbestholdigt materiale**

»**1. Uddannelsesmål**

Deltageren skal kunne arbejde sikkerheds- og sundhedsmæssigt fuldt forsvarligt i henhold til gældende regler om arbejde med asbestholdigt materiale, samt udføre nedrivning af asbestholdigt materiale udvendigt og indvendigt i bygninger, skibe, tog og maskiner m.v.

Deltageren skal kunne udføre arbejdet ud fra kendskab til lovgrundlaget, herunder ansvarsfordelingen i forhold til relevante aktører. Endvidere skal deltageren kunne udføre nedrivning af asbestholdigt materiale inden for forskellige arbejdsområder, f.eks. nedrivning af bløde beklædningsplader eller fjernelse af asbestholdigt isolering.

**2. Kvalifikationskrav**

Efter endt uddannelse skal personen

1. kende til asbests egenskaber og virkninger for sundhed, herunder at rygning forstærker sundhedsfaren fra asbest,
2. vide, hvilke materialer der kan formodes at indeholde asbest,
3. vide, hvilke aktiviteter der kan medføre udsættelse for asbest, og betydningen af forebyggende foranstaltninger for at formindske eksponeringen,
4. vide, hvilke arbejdsmetoder der er sikre og, hvilke personlige værnemidler der skal anvendes i forskellige arbejdssituationer. Herunder skal deltageren kende formålet med og være i stand til at vælge det rette valg af åndedrætsværn samt kende disses begrænsninger og rigtige anvendelse,
5. kende til nødforanstaltninger i forbindelse med uheld, hvorefter der kan ske udsættelse for asbestholdige materialer uden for asbestarbejdsområdet,
6. kende til rengøringsprocedurer ved rengøring af arbejdsstedet for at mindske spredning af asbeststøv. Ligeledes skal deltageren kende proceduren for dekontaminering,
7. kende til forsvarlig håndtering, emballering og bortskaffelse af asbestholdigt affald,
8. vide, at når man arbejder med asbestholdige materialer, har man krav på løbende helbredsundersøgelser,
9. vide, at arbejdsgiveren har pligt til at instruere om det konkrete arbejde på den konkrete arbejdsplads, inden arbejdet påbegyndes,
10. vide, at arbejdsgiveren har pligt til, før arbejdet påbegyndes, at informere om den konkrete opgave, det vil sige hvilket arbejde der skal udføres, f.eks. om der er tale om en mindre nedrivning, f.eks. udskiftning af enkelte loftplader, fjernelse af et stort areal, fjernelse af rørisolering eller cementbundne plader. Ligeledes skal deltageren vide, at arbejdsgiveren har pligt til at informere om det konkrete nedrivningssted, herunder afgrænsning og afskærmning fra omgivelserne, og om der er afvigelser af betydning for en forsvarlig nedrivning eller fjernelse på arbejdsstedet både af hensyn til egensikkerhed og omgivelsernes sikkerhed,
11. kende til egensikkerhed i forbindelse med forberedelsen til nedrivningen, opstilling af udsugnings- og ventilationsudstyr, opstilling af inddækning og sluse,
12. kende leverandørbrugsanvisninger på det tekniske udstyr samt på de personlige værnemidler,
13. vide, hvordan det udleverede materiel, værktøjer og personlige værnemidler skal anvendes, og
14. kende til reglerne om anmeldelse af asbestarbejde til Arbejdstilsynet.«

**§2**

*Stk. 1.* Bekendtgørelsen træder i kraft den [1. juli 2024].

*Arbejdstilsynet, den xx 2024*